Luka 6 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ\nNɔ Ni Luka Ŋma 6:1-49\nYesu, “Hejɔɔmɔ Gbi Lɛ Nuŋtsɔ” (1-5)\nAtsa nuu ko ni nine kome egbo (6-11)\nBɔfoi 12 lɛ (12-16)\nYesu tsɔɔ nii, ni etsa helai (17-19)\nMiishɛɛ kɛ kpoo srɔtoi (20-26)\nSuɔmɔ ni abaasumɔ henyɛlɔi (27-36)\nNyɛkpaa mɛi akojomɔ (37-42)\nEyibii lɛ akɛbaale lɛ (43-45)\nTsũ ni ama lɛ jogbaŋŋ; tsũ ni bɛ faneshi kpakpa (46-49)\n6 Agbɛnɛ, yɛ Hejɔɔmɔ Gbi ko nɔ lɛ, eyatsɔ ŋmaa* ŋmɔji komɛi amli, ni ekaselɔi lɛ kpɔlɔ ŋmaa+ lɛ ni amɛkposa yɛ amɛdɛŋ ni amɛkpe.+ 2 Kɛkɛ ni Farisifoi lɛ ekomɛi kɛɛ akɛ: “Mɛni hewɔ nyɛfeɔ nɔ ni mla eŋmɛɛɛ gbɛ akɛ afeɔ yɛ Hejɔɔmɔ Gbi lɛ nɔ lɛ?”+ 3 Shi Yesu here nɔ ekɛɛ amɛ akɛ: “Ani nyɛkaneko nɔ ni David fee be ni hɔmɔ ye lɛ kɛ hii ni fata ehe lɛ?+ 4 Bɔ ni ebote Nyɔŋmɔ shĩa lɛ mli ni akɛ blodo ni akɛmaa Nyɔŋmɔ hiɛ* lɛ hã lɛ ni eye ni ehã hii ni fata ehe lɛ hu eko lɛ, nɔ ko ni mla eŋmɛɛɛ gbɛ akɛ mɔ ko aye, ja osɔfoi lɛ pɛ lɛ?”+ 5 Kɛkɛ ni ekɛɛ amɛ akɛ: “Gbɔmɔ Bi lɛ ji Hejɔɔmɔ Gbi Lɛ Nuŋtsɔ.”+ 6 Yɛ hejɔɔmɔ gbi kroko nɔ lɛ,+ ebote kpeehe lɛ ni ebɔi nitsɔɔmɔ. Ni nuu ko yɛ jɛmɛ ni eninejurɔ egbo.+ 7 Agbɛnɛ, woloŋmalɔi lɛ kɛ Farisifoi lɛ miikwɛ Yesu gãa akɛ ebaatsa hela yɛ Hejɔɔmɔ Gbi lɛ nɔ lo, bɔ ni afee ni amɛná gbɛ ko amɛtsɔ nɔ amɛkɛ sane ko ashi lɛ. 8 Shi akɛni ele amɛsusumɔ hewɔ lɛ,+ ekɛɛ nuu ni nine egbo lɛ akɛ: “Tee shi ni obadamɔ teŋ.” Ni ete shi ebadamɔ jɛmɛ. 9 Kɛkɛ ni Yesu kɛɛ amɛ akɛ: “Mibabi nyɛ nɔ ko, ani Hejɔɔmɔ Gbi lɛ nɔ lɛ, mla ŋmɛɔ gbɛ akɛ afee nɔ kpakpa loo afee efɔŋ, ani mla ŋmɛɔ gbɛ akɛ abaa wala* yi loo akpãtãa hiɛ?”+ 10 Ni be ni ekwɛ amɛ fɛɛ amɛhiɛ kɛkpe lɛ, ekɛɛ nuu lɛ akɛ: “Kpã onine mli.” Efee nakai, ni enine lɛ hi ekoŋŋ. 11 Shi amɛmli fu waa, ni amɛkɛ amɛhe bɔi wiemɔ yɛ nɔ ni amɛbaafee Yesu lɛ he. 12 Nakai gbii lɛ eko nɔ lɛ, etee gɔŋ lɛ nɔ koni eyasɔle,+ ni esɔle ehã Nyɔŋmɔ nyɔɔŋ lɛ mli fɛɛ.+ 13 Shi be ni je tsɛre lɛ, etsɛ ekaselɔi lɛ kɛba eŋɔɔ ni ehala amɛteŋ mɛi 12, ni etsɛ amɛ akɛ bɔfoi:+ 14 Simon, mɔ ni ewo lɛ Petro hu lɛ, kɛ enyɛmi nuu Andrea, kɛ Yakobo, kɛ Yohane, kɛ Filipo,+ kɛ Bartolomeo, 15 kɛ Mateo, kɛ Toma,+ kɛ Yakobo ni ji Alfeo binuu lɛ, kɛ Simon, mɔ ni atsɛɔ lɛ “ekãalɔ lɛ,” 16 kɛ Yuda, ni ji Yakobo binuu lɛ, kɛ Yuda Iskariot, mɔ ni batsɔ sɛɛgbɛtsɔɔlɔ lɛ. 17 Ni ekɛ amɛ kpeleke shi kɛba ni ebadamɔ he ko ni yɔɔ trɛnɛɛ, ni ekaselɔi lɛ babaoo kɛ mɛi babaoo diɛŋtsɛ ni jɛ Yudea kɛ Yerusalem, kɛ Tiro kɛ Sidon ni ji ŋshɔnaa kpokpaa lɛ niiaŋ fɛɛ lɛ yɛ jɛmɛ, ni amɛba lɛ toiboo kɛ agbɛnɛ hu, koni etsa amɛhelai lɛ ehã amɛ. 18 Ni atsa mɛi ni mumɔi ni he tseee haoɔ amɛ lɛ po. 19 Ni mɛi lɛ fɛɛ miitao ehe ata, ejaakɛ no mli lɛ hewalɛ miije kpo kɛmiijɛ emli+ ni eetsa amɛ fɛɛ. 20 Ni ehole ehiŋmɛii anɔ ekwɛ ekaselɔi lɛ ni ebɔi kɛɛmɔ akɛ: “Nyɛ mɛi ni nyɛji ohiafoi lɛ, nyɛyɛ miishɛɛ ejaakɛ nyɛnɔ ji Nyɔŋmɔ Maŋtsɛyeli lɛ.+ 21 “Nyɛ mɛi ni hɔmɔ yeɔ nyɛ amrɔ nɛɛ, nyɛyɛ miishɛɛ ejaakɛ nyɛbaatɔrɔ.+ “Nyɛ mɛi ni nyɛfóɔ amrɔ nɛɛ, nyɛyɛ miishɛɛ ejaakɛ nyɛbaaŋmɔ.+ 22 “Nyɛyɛ miishɛɛ kɛji gbɔmɛi nyɛ nyɛ,+ kɛji amɛtse nyɛ kɛje amɛhe,+ amɛjɛ nyɛ, ni amɛwie nyɛhe* akɛ nyɛji mɛi fɔji yɛ gbɔmɔ Bi lɛ hewɔ. 23 Nyɛnyaa yɛ nakai gbi lɛ nɔ ni nyɛmli afilia nyɛ, ejaakɛ naa! nyɛjweremɔnɔ lɛ fa babaoo yɛ ŋwɛi, ejaakɛ nakai nɔŋŋ amɛtsɛmɛi lɛ fee gbalɔi lɛ.+ 24 “Shi nyɛ mɛi ni nyɛji niiatsɛmɛi lɛ,+ kpoo hã nyɛ ejaakɛ nyɛná nyɛmiishɛjemɔ lɛ fɛɛ momo.+ 25 “Kpoo hã nyɛ mɛi ni nyɛtɔrɔ amrɔ nɛɛ, ejaakɛ hɔmɔ baaye nyɛ. “Kpoo hã nyɛ mɛi ni nyɛŋmɔɔ amrɔ nɛɛ, ejaakɛ nyɛbaaye awerɛho ni nyɛbaafó.+ 26 “Kpoo hã nyɛ kɛji gbɔmɛi fɛɛ wieɔ nyɛhe ekpakpa,+ ejaakɛ nakai nɔŋŋ amɛtsɛmɛi lɛ fee amale gbalɔi lɛ. 27 “Shi miikɛɛ nyɛ mɛi ni nyɛboɔ toi nɛɛ akɛ: Nyɛyaa nɔ nyɛsumɔa nyɛhenyɛlɔi, nyɛfea mɛi ni nyɛɔ nyɛ lɛ ekpakpa,+ 28 nyɛjɔa mɛi ni lomɔɔ nyɛ lɛ, nyɛsɔlea nyɛhãa mɛi ni jɛɔ nyɛ lɛ.+ 29 Mɔ ni baagba otoi kome mli lɛ, tsɔ ekroko lɛ hu ohã lɛ; ni mɔ ni baashɔ̃ otade nɔhaanɔ lɛ, kaakama lɛ atade ni owo yɛ otade shishi lɛ hu.+ 30 Mɔ fɛɛ mɔ ni biɔ bo nii lɛ, hã lɛ,+ ni mɔ ni shɔ̃ɔ onibii kɛyaa lɛ, kaabi ni ekɛ nibii lɛ aku sɛɛ aba. 31 “Agbɛnɛ hu, bɔ pɛ ni nyɛtaoɔ akɛ mɛi afee ahã nyɛ lɛ, nyɛfea nakai nɔŋŋ nyɛhãa amɛ.+ 32 “Kɛ́ nyɛsumɔɔ mɛi ni sumɔɔ nyɛ lɛ, mɛni hewɔ esa akɛ ajie nyɛyi? Ejaakɛ eshafeelɔi po sumɔɔ mɛi ni sumɔɔ amɛ.+ 33 Ni kɛ́ nyɛfeɔ mɛi ni feɔ nyɛ ekpakpa lɛ ekpakpa lɛ, mɛni hewɔ esa akɛ ajie nyɛyi? Eshafeelɔi po feɔ nakai nɔŋŋ. 34 Agbɛnɛ hu, kɛ́ nyɛkɛ nii faa* mɛi ni nyɛhiɛ kã nɔ akɛ nyɛnine baashɛ nɔ ekoŋŋ lɛ, mɛni hewɔ esa akɛ ajie nyɛyi?+ Eshafeelɔi po kɛ nii faa eshafeelɔi bɔ ni afee ni amɛku sɛɛ amɛná babaoo. 35 Moŋ lɛ, nyɛyaa nɔ nyɛsumɔa nyɛhenyɛlɔi ni nyɛfea ekpakpa, ni nyɛkɛ nii afaa ni nyɛhiɛ kãaa nɔ akɛ nyɛnine baasaa ashɛ nɔ ko nɔ;+ ni nyɛjweremɔnɔ lɛ baafa babaoo, ni nyɛbaatsɔmɔ Mɔ Ni Nɔ Kwɔ Fe Fɛɛ lɛ bii, ejaakɛ emli hi yɛ mɛi ni leee shidaa kɛ mɛi fɔji fɛɛ anɔ.+ 36 Nyɛyaa nɔ nyɛnaa mɔbɔ, tamɔ bɔ ni nyɛ-Tsɛ lɛ naa mɔbɔ lɛ.+ 37 “Agbɛnɛ hu, nyɛkpaa mɛi akojomɔ, ni akojoŋ nyɛ kɔkɔɔkɔ;+ nyɛkpaa fɔ ni nyɛbuɔ mɛi lɛ, ni abuŋ nyɛ fɔ kɔkɔɔkɔ. Nyɛyaa nɔ nyɛkɛ eshai akea,* ni akɛ nyɛhe eshai baake nyɛ.*+ 38 Nyɛyaa nɔ nyɛhãa, ni mɛi baahã nyɛ.+ Amɛkɛ nii ni asusu jogbaŋŋ ni anyɛmɔ nɔ, ni ahoso, ni eyi obɔ kɛteke nɔ baawo nyɛtadei amli. Ejaakɛ susumɔnɔ ni nyɛkɛsusuɔ nyɛhãa mɛi lɛ, no nɔŋŋ amɛbaaku sɛɛ amɛkɛsusu amɛhã nyɛ.” 39 Agbɛnɛ hu, egba amɛ nɔkwɛmɔnɔ* ko akɛ: “Shwilafo ko nyɛŋ atsɔɔ shwilafo ko gbɛ, aloo jeee nakai? Amɛyi enyɔ lɛ fɛɛ amɛbaayagbee bu mli, aloo jeee nakai?+ 40 Nikaselɔ* nɔ kwɔɔɔ fe etsɔɔlɔ, shi mɔ fɛɛ mɔ ni atsɔɔ lɛ nii jogbaŋŋ kɛwula shi lɛ baatsɔ tamɔ etsɔɔlɔ lɛ. 41 No hewɔ lɛ, mɛni hewɔ okwɛɔ jwɛi hwiaa ni kã onyɛmi hiŋmɛi nɔ, shi onaaa mplaŋ ni kã bo diɛŋtsɛ ohiŋmɛi nɔ lɛ?+ 42 Te feɔ tɛŋŋ ni okɛɔ onyɛmi akɛ, ‘Anyɛmi, hã majie jwɛi hwiaa lɛ yɛ ohiŋmɛi nɔ,’ be mli ni onaaa mplaŋ ni kã bo diɛŋtsɛ ohiŋmɛi nɔ lɛ? Osatofo! Jiemɔ mplaŋ lɛ ni kã bo diɛŋtsɛ ohiŋmɛi nɔ lɛ klɛŋklɛŋ, kɛkɛ lɛ, obaana bɔ ni ooofee ojie jwɛi hwiaa lɛ ni kã onyɛmi lɛ hiŋmɛi nɔ lɛ faŋŋ. 43 “Ejaakɛ tso kpakpa ko bɛ ni woɔ yibii gbohii, ni tso gbonyo ko bɛ ni woɔ yibii kpakpai.+ 44 Ejaakɛ tso fɛɛ tso diɛŋtsɛ yibii akɛleɔ lɛ.+ Akɛ nɔkwɛmɔnɔ lɛ, mɛi tseee agbamii yɛ ŋmei tsei anɔ, ni amɛtseee wain yibii hu yɛ ŋmei tso nɔ. 45 Gbɔmɔ kpakpa jɛɔ jwetrii kpakpai ni ekɛto etsui mli lɛ amli ekɛ nibii kpakpai hãa, shi gbɔmɔ fɔŋ jɛɔ jwetrii fɔji ni ekɛto lɛ amli ekɛ nibii fɔji hãa; ejaakɛ nɔ ni eyi tsui lɛ obɔ kɛteke nɔ lɛ, no enaabu wieɔ.+ 46 “No hewɔ lɛ, mɛni hewɔ nyɛtsɛɔ mi ‘Nuŋtsɔ! Nuŋtsɔ!’ shi nyɛfeee nibii ni mikɛɔ lɛ?+ 47 Mɔ fɛɛ mɔ ni baa miŋɔɔ ni enuɔ miwiemɔi lɛ ni ekɛtsuɔ nii lɛ, matsɔɔ nyɛ mɔ ni etamɔ:+ 48 Etamɔ nuu ko ni be ni emaa tsũ lɛ etsa shi kwɔŋkwɔŋ ni etswa faneshi lɛ yɛ tɛsaa nɔ. No hewɔ lɛ, be ni nui babaoo yi shikpɔŋ lɛ nɔ lɛ, faa lɛ shimɔ nakai tsũ lɛ, shi enaawalɛ lɛ nyɛɛɛ tsũ lɛ ahoso, ejaakɛ ama tsũ lɛ jogbaŋŋ.+ 49 Nɔ ni tamɔɔɔ nakai lɛ, mɔ fɛɛ mɔ ni nuɔ ni efeee nɔ ko yɛ he lɛ,+ etamɔ nuu ko ni ma tsũ yɛ shikpɔŋ hiɛ ni etswaaa faneshi ko. Ni faa lɛ shimɔ tsũ lɛ, ni amrɔ lɛ ekumɔ eshwie shi, ni nakai tsũ lɛ hiɛ kpãtã kwraa.”\n^ Loo “amɛjie nyɛgbɛ́i lɛ amɛshɛ amɛfɔ̃.”\n^ Ni ji, amɛkɛfaa ni amɛheee he kpa.\n^ Loo “Nyɛyaa nɔ nyɛŋmɛa he.”\n^ Loo “abaaŋmɛɛ nyɛhe.”\n^ Loo “Kaselɔ.”